Saarna 20.10.2019

Rakkauden kaksoiskäsky

*Matt. 22: 34-40*

*Kun fariseukset kuulivat, että Jeesus oli tukkinut saddukeuksilta suun, he kokoontuivat neuvonpitoon. Sitten yksi heistä, joka oli lainopettaja, kysyi Jeesukselta pannakseen hänet koetukselle: ”Opettaja, mikä on lain suurin käsky?” Jeesus vastasi: ”Rakasta Herraa, Jumalaasi, koko sydämestäsi, koko sielustasi ja mielestäsi. Tämä on käskyistä suurin ja tärkein. Toinen yhtä tärkeä on tämä: Rakasta lähimmäistäsi niin kuin itseäsi. Näiden kahden käskyn varassa ovat laki ja profeetat.”*

Tänään meitä kehotetaan rakastamaan. Mitä on rakkaus? Rakkaus on tunne siitä, että tämä ihminen on minulle tärkeä. Rakkauden symboli on sydän. (Näytän huopasydäntä.) Saatamme lähettää ystäville ja rakkaille sydänhymiöitä puhelimella tai kortteina etenkin ystävänpäivänä. Sydän on merkki toiselle siitä, että sinä olet minulle tärkeä. Meillä on paljon rakkaita ihmisiä täällä sydämellä. Sydämellä on myös kaikki edesmenneet rakkaat. He eivät katoa sieltä minnekään, vaikka emme enää voi pitää heitä lähellä. Voit hetken katsoa sydäntä ja miettiä kuka on sinulle rakas? Kuka on sinulle tärkeä? Jumala on antanut meille tehtäväksi rakastaa ja pitää huolta toisistamme. Rakkaus ei siis ole pelkästään tunne. Se on huolenpitoa toisista ihmisistä.

Rakkaudelle löytyy monia määritelmiä ja käsityksiä. Raamatussakin puhutaan paljon rakkaudesta. Siellä on myös erilaisia käsityksiä rakkaudesta. Jeesus antaa meille käskyn rakastaa Jumalaa ja lähimmäistä niin kuin itseä. Jeesus lisää: näiden kahden käskyn varassa ovat laki ja profeetat. Juutalaisuudessa lain tarkka noudattaminen oli ehdoton vaatimus ja hengelliset johtajat kuten fariseukset, kilpailivat, kuka onnistuu siinä parhaiten. Profeetat olivat Jumalan lähettämiä viestinviejiä, joilla oli kansalle jokin viesti Jumalalta. Useimmiten se kuului siten, että tehkää parannus ja eläkää ilman syntiä, niin saatte elää. Yksi tunnettu esimerkki on Vanhan Testamentin kertomus profeetta Joonasta, jonka Jumala lähetti Niniveen saarnaamaan parannusta. Joona vastusteli tehtävää ja yritti paeta Jumalaa. Hän joutui kolmeksi päiväksi kalan vatsaan. Hän ei kuitenkaan päässyt Jumalaa pakoon vaan päätyi lopulta Niniveen. Niniveläiset uskoivat Joonan julistukseen ja tekivät parannuksen. Jumala säästi Niniven kaupungin eikä rankaissutkaan heitä. Tämä oli Joonalle yllätys. Jumala sääli Niniven kaupunkia ja säästi sen tuholta.

Laki ja profeetat antavat rakkaudesta usein ankaran kuvan. Rakkaudella on ehtoja. Jumala rakastaa sitä, joka elää hänen mielensä mukaista elämää. Jumala on vaativa, ankara ja saattaa jopa rangaista. Sananlaskuissa on sellaista ankaraa kuvaa rakkaudesta, joka on vaikuttanut esimerkiksi lastenkasvatukseen. Siellä rakkautta kuvataan muun muassa kurituksena ja nuhteluna. Esimerkiksi sananlasku 13:24 ”Joka vitsaa säästää se vihaa lastaan, joka rakastaa, kurittaa häntä jo varhain.” Tällaiset ankarat käsitykset rakkaudesta ovat eläneet vielä minun vanhempieni ja isovanhempien aikana. Tänä päivänä ymmärrämme, että tällainen kurittaminen on väärin. Onneksi kulttuurimme on muuttunut, emmekä hyväksy enää ruumiillista kuritusta. Moni asia on mennyt meillä parempaan suuntaan.

Vanhan Testamentin käsitys ankarasta ja kurittavasta rakkaudesta elää kuitenkin tänäkin päivänä. Lakia pitäisi lukea ja ihmiset saada synnintuntoon. Kuitenkin monet tulevat kirkkoon elämän murjomina ja aralla mielellä. Lain korostaminen evankeliumin sijaan on kuin löisi lyötyä. Jeesus ottaa vuorisaarnassa kantaa sanomalla lakiin näin: ”En minä ole tullut lakia tai profeettoja kumoamaan vaan toteuttamaan.” Hän kehottaa meitä elämään hyvää elämää, mutta hän myös sanoo, että se, joka on synnitön, heittäköön ensimmäisen kiven. Jeesus tuo meille näkyviin kuvan armollisesta rakkaudesta. Me olemme samaan aikaan sekä syntisiä että kelvollisia Jumalalle. Kukaan meistä ei ole niin hyvä ihminen, että voisi pelastua lakia noudattamalla. Paavali ottaa kantaa lakiin sanomalla galatalaiskirjeessä: ”Te, jotka pyritte vanhurskauteen lakia noudattamalla, olette joutuneet eroon Kristuksesta, armon ulkopuolelle.”

Etsin eri määritelmiä rakkaudelle. Romanttisesta rakkaudesta kirjoitellaan pilvin pimein. Rakkaus on paljon muutakin kuin romanttista rakkautta. Löysin yhden määritelmän rakkaudelle, joka puhutteli minua. Sen mukaan rakkaus on hyväksyvää vastavuoroisuutta. Mielestäni tämä määritelmä kuvaa monenlaista rakkautta. Ystävien välisessä rakkaudessa hyväksyvä vastavuoroisuus näkyy esimerkiksi siten, että ystävät jakavat elämänsä asioita toisilleen ja saavat tukea toinen toiselta pelkäämättä hylätyksi tuloa. Pieni lapsi kokeilee vanhempaansa, kestääkö tämän rakkaus kiukuttelua. Kun vanhempi osoittaa rakkautta, niin lapsi saa kokea, että vanhempi hyväksyy minut. Myös suhteessa itseensä pitää osoittaa hyväksyntää. Se voi tarkoittaa siitä, että hyväksyy itsensä sellaisena kuin on. Minä olen riittävä tällaisena, eikä minun tarvitsekaan olla täydellinen. Ympäröivä yhteiskunta asettaa usein kovia paineita toisille, eivätkä kaikki kestä sitä. Hyväksy siis itsesi sellaisena kuin olet.

Suhteessa Jumalaan saamme myös kokea hyväksyvää vastavuoroisuutta. Jumala näkee sisimpäämme ja kaikki meidän vikamme ja puutteemme, mutta siitä huolimatta hän rakastaa meitä. Se rakkaus on ehdotonta. Jumalan rakkaus ei vähene meitä kohtaan, vaikka kiukuttelisimme, epäilisimme tai emme jaksaisi itse rakastaa Jumalaa. Jeesus antaa opetuksissaan monta esimerkkiä siitä, kuinka Jumalan rakkaus on vastaanottavaa, hyväksyvää ja lempeää. Hän ottaa avosylin vastaan tuhlaajapojan. Jeesus myös itse toimii niin kuin hän opettaa. Hän meni toisten hyljeksimien luokse. Hän otti vastaan kaikki, jotka hänen luokseen tulivat. Jeesuksen aikana yhteiskunta oli hyvin hierarkinen. Yhteiskunnan pohjaa ja vähiten arvostettuja olivat muun muassa samarialaiset, tullimiehet, naiset, lapset, köyhät ja sairaat. Heidät kaikki Jeesus kutsui luokseen ja asetti jopa esimerkiksi muille. Tämä vuoksi fariseukset ja saddukeukset olivat vihaisia Jeesukselle. Fariseukset ja saddukeukset olivat uskonnollisia johtajia ja yhteiskunnalliselta asemaltaan korkealla.

Ensimmäiset kristityt ottivat Jeesuksen esimerkin mukaisesti vastaan köyhiä, orjia, sairaita ja kaikin tavoin hyljeksittyjä ihmisiä. Alkuseurakunnan vetovoima oli juuri siinä, että ihmiset ymmärsivät olevansa Jumalan silmissä arvokkaita, vaikka toisten ihmisten silmissä olisivat arvottomia. Eiväthän opetuslapsetkaan olleet mitään mahtimiehiä vaan tavallisia kalastajia ja käsityöläisiä. Miltä tämän päivän seurakunta näyttää, vaikkapa täällä Limingassa? Onko tämä oikeaoppisten suljettu yhteisö vai onko jokainen tervetullut heikollakin uskolla? Oikeassa olemisen ja tietämisen paatoksessa saatammekin rakentaa muureja ja jättää ihmisiä ulkopuolelle. Lähimmäisen rakkaus tarkoittaa sitä, että pystyn osoittamaan hyväksyntää ja rakkautta toiselle ihmiselle, vaikka hän olisikin erilainen kuin minä. Lähimmäisen rakkaus on toista ihmistä ja elämää kunnioittavaa rakkautta.

Lähimmäinen ei ole vain ystäväni tai läheinen ihminen vaan kaikki maailman ihmiset. Ei ole toistaan parempia tai huonompia ihmisiä tai kansoja. (Näytän sydäntä uudelleen.) Pystytkö sinä ottamaan sydämellesi ihmisen Intiasta tai Syyriasta? Se ei varmasti ole helppoa, sillä maailmassa on niin paljon hätää. Ajatus siitä, että minä en pysty auttamaan kuin pientä osaa ihmisiä, voi olla lamaannuttava. Lamaannukselle ei ole tilaa, vaan pienikin ele on tärkeä. Rakkaus vaatii meitä toimimaan.